“KAFENISANJE” I ISELJAVANJE

Kava poskupjela jer nema gostiju - otišli u inozemstvo

ĐAKOVO - U dijelu ugostiteljskih objekata po Đakovu kava je proteklih dana podignuta sa 7 na 8 kuna, čime je ona sve bliža tzv. psihološkoj granici od 10 kuna, a iznos je to koji se u glavama ovdašnjeg prosječnog gosta, konzumenta, povezuje s njezinom cijenom na moru ili u mnogo većim sredinama. I u Đakovu je kava više od napitka – ona je izlazak, razgovor, druženje, okupljanje… Dijelu ugostitelja gro prometa zasniva se na njoj - kažu, od nje žive, a dijelu na (bez)alkoholnim pićima. Sa 7 na 8 kuna kavu je prvo podigao dio ugostitelja u Jelačićevoj, a potom i neki na korzu.

– Ugostitelji su bili prisiljeni na to jer iz grada je otišlo toliko ljudi, mladih, dojučerašnjih gostiju, da je promet po kafićima pao i za više od 50 posto, pa se taj gubitak pokušava ublažiti i nešto većim cijenama. Pa vikendom ne možete napuniti lokal s obzirom na to koliko ljudi 'fali', koliko ih je otišlo van. Iz dana u dan primjećujete kako netko od gostiju nedostaje, otišao je… A sve su to mladi ljudi, naša dojučerašnja klijentela, ljudi koji izlaze i na njih se do sada računalo - uranja za kunu skuplju kavu u aktualne, za nas nepovoljne migracije, vlasnik Eagle puba Josip Tirić, dosadašnji predsjednik đakovačkog Ceha ugostitelja, a na što je upravo dao ostavku, pa ovaj ceh, četvrti po veličini pri Udruženju obrtnika Đakovo, sada vodi Nada Prskalo Ališić.

“Pola će zatvoriti”

Na upit kako će ugostitelji odreagirati nastavi li se trend odlazaka mladih i čitavih obitelji van, hoće li posegnuti za još većim cijenama, Tirić spremno odgovara:

- Bar polovica morat će zatvoriti!

A prema procjenama demografa Stjepana Šterca, od 2011. Hrvatsku je napustilo 300.000 ljudi, od čega trećina, 100.000, iz Slavonije. Koliko je to neispijenih šalica omiljenog crnog napitka - teško je reći. U My Placeu, na korzu, kažu, espresso, kavu bez dodataka – bilo kratku ili produženu, zadržali su na 7, a ona s dodacima - mlijekom ili šlagom, stoji 8 kuna. Jer, naglašavaju, nabavljaju za kavu isključivo svježe mlijeko po cijeni od 11,5 kuna, ono trajno ne. Pojedini ugostitelji iz ovog dijela grada razlog za podizanje cijene ne vide u odlascima sugrađana van, nego isključivo u podizanju PDV-a, koji je za ugostitelje s 13 skočio na 25 posto.

– U Jelačićevoj promet u kafićima uglavnom nose (bez)alkoholna pića, a na korzu kava. Nije isti opseg posla i troška s npr. pivom ili kavom – pivo samo otvorite i natočite, kavu kuhate, pa šećer, pa mlijeko, pa šlag, pa čaša vode uz nju… - kaže naš sugovornik.

U kafiću Lairasa, također na korzu, kava je i dalje 7 i neće joj dizati cijenu, kažu, ni za Vezove. U Londonu je također i dalje 7 kuna, i s dodacima i bez njih.

– Podići ćemo ju na 8 kuna ako nas drugi stisnu - kažu.

Po staroj cijeni “kafeniše” se i u obližnjem Jazzu, na početku Gupčeve.

– Nismo podizali cijenu kave, zadržat ćemo ju na cijeni od 7 kuna i dalje, mi živimo od nje - kaže Mirjana Artuković iz Dramija na Autobusnom kolodvoru.

Kava po 4 kune

Najjeftiniju kavu u gradu – po 4 kune, kuhaju u Domu HV-a, gdje djeluje ugostiteljski prostor koji je otvorio Šahovski klub Hrvatski branitelj, a čiji su osnivači udruge okupljene oko Koordinacije udruga proisteklih u Domovinskom ratu.

– Nismo u sustavu PDV-a, nemamo plaće, nego djelujemo za udrugu, Koordinaciju. Mi smo klub, mi nismo kafić u klasičnom smislu te riječi. Imamo najjeftiniju kavu u gradu, i to dobru kavu - kaže predsjednik Koordinacije Igor Švraka.

A tajnik Udruženja obrtnika Marko Milković kaže kako u Đakovu i okolici djeluje oko 115 ugostitelja, obrta i trgovačkih društava, u samome gradu njih 80-ak.

– U posljednjih godinu dana ugasilo se 20 obrta, od čega su trećina ugostitelji - kaže Milković. Usporedbe “đakovačkog cjenika” s drugima radi, kava “bez ičega” u užem centru Rijeke, veličinom trećeg grada u nas, 7 je kuna, na Trsatu, na Gradini, ona sa šlagom je 10 kuna, u Pakoštanima, na zadarskoj rivijeri, je 9, a na razvikanoj Kalelargi 10 kuna… U centru Belog Manastira je 6-7, u Vukovaru 7 - 9 kuna, a u hotelu s 5 zvjezdica 10 kuna…

Suzana ŽUPAN

“Iseljavanje nije alarmantno” - Razlog za veće cijene u lokalima nije u odlasku ljudi iz grada, još uvijek to nije alarmantno, iako sam svjestan da ljudi odlaze. Ne iseljava se samo iz Đakova nego iz cijele Slavonije i Hrvatske. Primijetio sam da su neki zadržali stare, neki uveli nove cijene, no nema razloga u ovom trenutku za poskupljenjem s obzirom na to da ni Grad nije posezao za time prema ugostiteljima – i za Uskrs će im biti produženo radno vrijeme. Grad nije dizao cijene ni terasa ni drugoga, i tu smo imali obzira prema ugostiteljima. Na ugostiteljima je da odluče o cijenama, no i na gostima kojeg će od njih odabrati i u čiji lokal sjesti - kaže gradonačelnik Zoran Vinković.

115 ugostitelja, obrta i trgovačkih društava radi u Đakovu i okolici, a u samome gradu njih 80-ak